b'\n_START_ARTICLE_\nHeartbreak Hotel\n_START_PARAGRAPH_\n"Heartbreak Hotel" er en rock and roll sang p\xc3\xa5 2 minutter og 8 sekunder, der er skrevet af Mae Boren Axton, Thomas "Tommy" Russell Durden og Elvis Presley og f\xc3\xb8rst indspillet af Presley. At Elvis Presley er krediteret som medforfatter af sangen er af kommercielle \xc3\xa5rsager, idet Presley p\xc3\xa5 ingen m\xc3\xa5de var med til at skrive tekst eller medvirke ved kompositionen. "Heartbreak Hotel" blev Elvis Presleys f\xc3\xb8rste hit hos RCA og den f\xc3\xb8rste af hans sange, der blev solgt i mere end 1 million eksemplarer._NEWLINE_Sangen blev indspillet 10. januar 1956 i Nashville og udsendt 27. januar samme \xc3\xa5r som A-side p\xc3\xa5 en single med "I Was The One" som B-side. "I Was The One" blev indspillet dagen efter og er en komposition af Aaron Schroeder, Claude De Metrius, Hal Blair og Bill Pepper. Musikken i studiet blev p\xc3\xa5 begge de n\xc3\xa6vnte numre leveret af Bill Black (kontrabas), Scotty Moore (singleguitar), D.J. Fontana (trommer), Floyd Cramer (klaver) og Elvis selv p\xc3\xa5 rytmeguitar._NEWLINE_Presley sang sangen i et tv-show 11. februar, og 22. februar gik sangen ind p\xc3\xa5 hitlisten. Han sang den endnu et par gange p\xc3\xa5 tv, og den blev den f\xc3\xb8rste nr. 1 single for Presley i USA, mens den i England n\xc3\xa5ede 2. pladsen. Den er senere stemt ind som nr. 45 p\xc3\xa5 Rolling Stone\'s liste over alletiders 500 st\xc3\xb8rste sange, hvor Elvis har i alt 11 sange repr\xc3\xa6senteret med "Hound Dog" p\xc3\xa5 plads nr. 19 som den h\xc3\xb8jest placerede._NEWLINE_Den 24. september 2002 udgav RCA en CD med titlen ELV1S 30 #1 HITS, hvor "Heartbreak Hotel" var med. Denne nye CD blev, ligesom i sin tid sangene p\xc3\xa5 den, nummer 1 p\xc3\xa5 hitlisterne rundt om i verden 25 \xc3\xa5r efter Elvis\' d\xc3\xb8d.\n_START_SECTION_\nSangens tiblivelse\n_START_PARAGRAPH_\nTommy Durden, sangens tekstforfatter, s\xc3\xa5 en artikel i avisen The Miami Herald, der havde overskriften \'Do you know this man?\', ledsaget af et billede fra et hotel med en mand, som havde beg\xc3\xa5et selvmord. Manden, der var ukendt, havde efterladt en seddel, hvorp\xc3\xa5 der stod \'I walk a lonely street\'. Durden s\xc3\xa5 straks potentialet til en bluessang og kontaktede Mae Boren Axton, som han i forvejen havde arbejdet sammen med. Allerede samme dag havde de, p\xc3\xa5 blot 20 minutter, skrevet den rockklassiker, som siden er blevet en evergreen.\n_START_SECTION_\nAndre kunstneres indspilninger\n_START_PARAGRAPH_\n"Heartbreak Hotel" er senere indspillet i mange andre versioner, blandt andet af John Cale og Tanya Tucker, men ingen af disse har opn\xc3\xa5et tiln\xc3\xa6rmelsesvis samme popularitet som Presleys version._NEWLINE_Sir Paul McCartney indspillede "Heartbreak Hotel" i Abbey Road Studiet. Han anvendte Bill Blacks oprindelige kontrabas, som McCartney i mellemtiden havde k\xc3\xb8bt. Han sagde, at det var Elvis og "Heartbreak Hotel", der fangede ham og t\xc3\xa6ndte ham musikalsk._NEWLINE_Connie Francis udsendte sin version af "Heartbreak Hotel" i 1959.\n_START_SECTION_\nAndre sange\n_START_PARAGRAPH_\nTitlen "Heartbreak Hotel" er brugt til andre sange, blandt andet en med Whitney Houston, ligesom U2 har indspillet en sang med titlen "A Room at the Heartbreak Hotel".\n_START_SECTION_\nAndet\n_START_PARAGRAPH_\nS\xc3\xb8nnen til Mae Boren Axton, den ene af de to forfattere til sangen, er Hoyt Axton, som komponerede "Never Been To Spain", der blev indspillet af Elvis Presley den 10. juni 1972._NEWLINE_Sangtitlen er ogs\xc3\xa5 anvendt som bogtitel, fx Elvis-leksikonet Heartbreak Hotel, Elvis Presley A \xe2\x80\x93 Z af Karsten J\xc3\xb8rgensen p\xc3\xa5 forlaget Holkenfeldt._NEWLINE_Ved Graceland, Elvis Presley-museet i Memphis, Tennessee, findes nu et hotel opkaldt efter sangen. Hotellet har 128 v\xc3\xa6relser og tilbyder 24 timers non stop Presley-videoer for g\xc3\xa6sterne.'